钦定古今图书集成/明伦汇编/皇极典/第174卷 > 册府元龟 > 《乾德上尊号册文》宋·范质
## 钦定古今图书集成/明伦汇编/皇极典/第174卷 > 册府元龟 > 《乾德上尊号册文》宋·范质

维乾德元年，岁次癸亥，十一月己酉朔十六日甲子，
摄太尉守司徒兼侍中萧国公臣质、守司空平章事
臣溥，尚书右仆射平章事臣仁浦，及内外文武臣寮、
马步诸军将校、藩郡守臣、四裔君长、缁黄耆老等七
千五百人，谨再拜稽首上言曰：“惟天为大，惟尧则之。”
又曰：“舜有天下，无为而理。”是以古之言道德者，莫先
于二帝。一则曰“聪明文思”，一则曰“温恭濬哲。”英声茂
实，意无欲而自彰；景福鸿休，心无求而自至。巍巍荡
荡，无得而言。伏惟皇帝陛下高明博厚，宣慈惠和，纯
粹之德全，孝友之行著。惟精惟一，知微知章。向者龙
尚处于潜渊，日未离于旸谷。历试之际，志在扶危，险
阻艰难，何往不济？跃马蹈高平之阵，麾戈佐淮甸之
征。喋血鏖兵，一月三捷，劳旋饮至，论功莫二。洎乎天
监厥德，用集大命，人祇叶应，风雨咸若。鼎运初建，国
步犹梗。始则李筠犯顺，长戟指阙，并人连祸，寇我北
鄙，于是有太行之行。重进怙乱，弃德崇奸，幅员千里，
生民被毒，于是有广陵之役。千乘万骑，如霆如雷，询
彼仇方，震叠区宇。翠“华宵至，坚城旦下，连乎二孽，有
同符契。累朝已来，出师诛暴，未有若兹之奇速也。”顷
者华风不竞，中国政微，五岭三江，置诸度外，殊文异
轨，六纪于兹。肇启圣谋，驱攘寇乱，荆湖底定，南土晏
然。燕蓟之戎，汾晋之孽，燕巢幕上，朝不谋夕，边事少
间，理道无壅，严恭寅畏，一日万几，勤于己而泰于人，
俭于“躬而丰于物，明四目而高视，达四聪而远听。不
侮鳏寡，恤人穷也；信及豚鱼，遂物性也。惜力念耕耘
之苦，推食闵介胄之劳。”法家之流，既峻且密，乃诏大
理，重正刑名，俾尽哀矜，务从宽简，减盗窃之罪，缓盐
麹之禁，好生之德，通于神明。若乃昧爽丕显，坐而待
旦，商汤之戒慎也；“侧身损己，长辔远驭”，汉文之化导
也；循名责寔，信赏必罚，建武之法制也；果敢决断，从
善如流，贞观之风烈也。帝王之道，于兹备矣；太平之
业，于兹成矣。于是祗见清庙，被其孝享；圜丘展礼，对
越上元。一献而天帝降祉，再献而神人以和，三献而
万禄攸报。祥风拂袂，休气绕坛，熙熙怡怡，群心胥悦。
“国家大庆，众庶共之，肆赦”覃恩，俾民更始。与天合道
谓之“应天”；天无不覆谓之广；远无不至谓之运；博施
济众谓之仁；智周万物谓之圣；化成天下谓之文，保
大定功谓之武；其德无际谓之“至德。”臣等不胜大愿，
谨奉玉册玉宝，上尊号曰《应天广运仁圣文武至德
皇帝》。伏惟垂日月之明，监亿兆之情。凝旒端委，昭受
鸿名。如山岳之固，如松柏之贞。乾健不息，品物咸亨。
承天之佑，万寿千龄。